Ivan Semwanga

Ivan Semwanga (12 Omwezi ogw'ekkumi n'ebiri 1977 - 25 Omwezi ogwokutaano .)  Yali nzaalwa ya Uganda omutuuze wa South Africa omwejaasi ayagala ennyo okuba mu butaala .Yali omu kuba mmemba b'ekibiina ekyeyita ki Rich Gang ekimanyiddwa obulungi mu South Africa ne Uganda . Ekibiina kya Rich Gang kyali kyesigamiziddwa ku misingi gyombi egy’obuntubulamu n’obuzirakisa nga gigenderera abavubuka abatalina nkizo okusingira ddala Bannayuganda ababeera mu South Africa . Ba mmemba abalala ab'ekinzo ab'ekibiina  beba; Kizibwe wa Ivan Lawrence nagagga munnayuganda ng’asinziira South Africa, ne Eddy Kyeyune.  Ekibinja kya kya Rich gang  kyetabanga ku mikolo egiwerako mu Uganda ne South Afrika .N'era, Ivan yasiga ensimbi mu matendekero g’ebyenjigiriza mangi mu South Afrika .

 Obuto bwe n’okusoma kwe 
Ivan yazaalibwa Nakaliro mu Disitulikiti y’e Kayunga . Awo yagenda e South Afrika okunoonya ku mirimu egisasula ku kasente akawerako, era kigambibwa nti Ivan yakolako  ng’omumusawo w'ekinnansimu ssabo mu South Afrika . Yali ayamba bannansi ba South Africa abagagga okugonjoola ebizibu byabwe ng’abisuula ku ttaka n’okubawa amazzi amatukuvu aganaanaaza ebizibu byabwe. Kino kyayamba Ivan okukungaanya obugagga era we yafiira, Ivan yali afunye obugagga ne bizinensi eziri mu bukadde n'obukadde bw'ensimbi omwali Amasomero (mu South Africa), ebisulo by’abayizi, n’emizigo n’ebirala bingi .  Ivan yabatizibwa ekya 'taata w'obutaala n'obwejaasijaasi ow'omulembe oguliko mu Uganda kubanga yawa ekisaawe ky'abaagazi b'obutaala n'okwejaaka ekifanayi ekipya. Abaagazi b'obutaala n'abejaasijaasi bonna abaliko kati mu Uganda akazannyo kano baakayiga kuva ku Ivan.  Ivan yawasa Zarinah Hassan, amanyiddwa ennyo nga Zari. Abaagalan  bano baalina abalenzi basatu nga bali bombi. Mu 2011, Ivan ne Zari baategeka omukolo gw’okwanjula okw'enonno  ogwamalawo sillingi za Uganda ezisoba mu kawumbi. Mu 2013, abaagalana  bayawukana oluvannyuma lwa Zari okulumiriza Ivan ku butabanguko mu maka Zari yennyigira mu mukwano n'omuyimbi Omutannzaniya ayitibwa Diamond Platinumz mu 2014 era n'ayawukana naye mu 2018.   

 Byeyatuukako 
Ivan yatandikawo amatendekero ga Brooklyn agalina  amatabi 6 agabunye mu bitundu by'e Durban  Pretoria ne Johannesburg. Amatendekero essira gasinga kulissa mu tekinologiya w'amawulire oba obubaka, eby’okusima eby’obugagga eby’omu ttaka n'obuweereza bwa Poliisi n’ebirala.  Mu Uganda, Ivan yali azimba wooteeri ku luguudo lwa Sir Apollo Kagwa, era yalina amayumba agawerako e Bunga, Munyonyo ne Mutungo. Bwogatta pulojekiti ezo zonna awamu kimuleka n’amagobkisaa agasukka mu siringi za Uganda obukadde 700 buli mwezi. Okugatta kwekyo, Ivan yalina ennyumba bbiri enkulu mu Sandton  ne Pretoria . 

 Obuzira kisa 

Ivan yalowoozebwako okubeera ssentebe wa  Bannayuganda mu South Afirika . Yayamba abantu abali mu bwetaavu bangi mu South Afirika ne Uganda . Ng’ebula wiiki ssatu afe, yakyalira abaana abataliiko mwasirizi mu kifo kya bamulekwa ekya M-Lisa, Nsambya . Mu kukyala kwe yawaayo ebintu by’awaka ng’ensawo z’omuceere, ssukaali, ssabbuuni, butto n’ebyetaago ebirala bingi eri bamulekwa. N'era buli mulekwa yamuwa siringi za Uganda emitwalo ebiri (Shs 20,000) nga tannadda South Africa gye yafiira.  Emabegako, Ivan yawa ttiimu ya Uganda ey'eggwanga  ey'omupiira ogw'ebigere (Uganda Cranes) obukadde bw'ensimbi za Uganda kkumi mu mpeke mu mupiira gw'ekikopo ky'amawanga  ga Afirika  wakati wa Uganda ne Ghana. N'era yasuubizza ttiimu ya Uganda obukadde butaano ku ggoolo zonna ezinaateebwa. Mu ddakiika 90, Uganda Cranes yali ekubye Ghana nga tennasalako peneti. Ekirala, lumu Ivan yaatambuza  abawagizi kumi (10) nebyetaago byaabwe byonna  mu lugendo okuva e South Afirika okutuuka e Uganda okulaba omupiira gwa Uganda  ngevuganya Zambia butereevu mu kisaawe kya Mandela National Stadium (Namboole). 

 Enfa ye 
Ivan yafuna obulwadde bw'omutima oluvannyuma lw'okuva mu Uganda nga tannagenda South Afrika . Ivan yaweebwa ekitanda ku ku ddwaliro lya Steve Biko mu  Pretoria eyali mukyala we; Zari gyeyamulabiririra Oluvannyuma yafa ku Lwokuna nga 25 Omwezi ogwokutano 2017 ku makya. 

 Amaziika ge 
Omulambo gw'omugenzi gwakomezebwawo mu Uganda nga 28 Omwezi ogwokutaano 2017 (Ssande). Olumbe lwakumwa mu makaage mu Muyenga, Uganda  ekiro ekyo. Omulambo gwa Ivan awo gwatwalibwa mu Lutikko e Namirembe nga 29 Omwezi ogwokutaano 2017 (Mmande) okumusabira mu kkanisa bweyali  tannatwalibwa Kayunga okuziikibwa.  Ivan yaziikibwa nga 30 Omwezi ogwokutaano 2017( Lwakubiri) mu maka ga bajjajjaabwe e Kayunga, Uganda . bwe yali akyali mulamu, Ivan yategekanga obubaga mwe yamansizanga abantu obupapula bwa sente za  South Afirika  zi Rands, Siringi za    Uganda  ne Ddoola za Amerika. Akakodyo ke kamu kaakozesebwa ba mmemba ba Rich gang abaasigalawo nga bamuziika. Kale nno, mu kifo ky’okuyiwa enfuufu mu ntaanaye nga bwe kiri mu nnono y'ekikulisitaayo, aba Rich gang baasuulamu sente za South Afirika zi Rand, Siringi za Uganda ne Ddoola z'Amerika n'omwenge ogwa Champaigne mu ntaana ya Ivan.  Bannansi abakwatibwako; Abey Mgugu ne Gideon Tugume baawalawala Kampuni ya A-Plus ekola omulimu gw'okuziika abafu ne Bbanka enkulu eya Uganda mu kkooti enkulu nga basaba ekiragiro nti omulambo gw’omugenzi Ivan guziikulwe era empapula za sente zonna zebaamuziika nazo ziggyibweyo. Baawakanya nti ssente zino zaatyoboolwa. N’olwekyo, baali baagala ziggyibweyo zikomezebwewo zikole omugaso gwazo. Bano bagenda mu maaso n’okukaayana nti ssente za Uganda n’amawanga amalala nga South Africa ne America zirina okussibwamu ekitiibwa so si kumaliriza nga ziziikiddwa.  Mu kwanukula, Bbanka ya Uganda enkulu  yawandiika ekiwandiiko ekiraga engeri ggyetakyetaaga kuggyayo ssente ziziikiddwa  mu ntaana engeri gyezitakyatuukiriza mugaso gwazo. Baategeezezza nti sente zino zaakwatibwa bubi naye era ziyinza okuba nga zaayonooneka, zaakyafuwala oba okukutukakutuka  era bwekityo  tezijja kuddamu kutuukiriza mugaso ogwazigendererwamu.  Ekirala, ennongoosereza zakolebwa mu tteeka lya Bbanka ya Uganda enkulu  kubanga eryasooka teryayogera ku kubonereza muntu akwata obubi ssente z’empapula. 

 Laba ne 
Nga wayise ennaku nga Ivan aziikiddwa, engambo zaatandika okuyitingana nti Ivan yajingirira okufa kwe era yali South Africa ng’anyumirwa obulamu. Mu mboozi ey’enjawulo, Zari (eyali mukyala wa Ivan) yayogera engeri mutabani wa Ivan eyafudde gyeyakebereddwa okuva ku kisaawe ky'ennyonyi eky'Entebbe ng’ayita mu nnyonyi y'eggwanga lya South Afirika ng’akozesa erinnya eritali ttuufu ne satifikeeti y’okufa ey’ekicupuli – Ali Sennyomo. Zari era yakakasa enneeyisa ya Ivan ey’okukyusakyusa ennyo endagamuntu ye mu South Afrika okusinziira ku ddiiru zeyali akola. Yali akyakozesa erinnya Ali Sennyomo ng’erinnya lye ettongole we yafiira. Abasawo mu Ddwaliro lya Steve Biko baali bajjanjaba omulwadde ono; Ali Sennyomo era n’omulambo ogwakeberebwa mu kuyingira n'okufuluma ,Ekisaawe ky'ennyonyi eky'Entebe mu Uganda gwali gwa Ali Sennyomo. Zari agenda mu maaso n'okulemerako nti omulambo ogwaziikibwa e Kayunga gwali gwa Ivan yekka , nti ng'akola e South Afirika  yali akozesa linnya lya Ali Ssennyomo . Ivan yayinzanga okukyusa  nadda ku linnya lya Semwanga buli lwe yatuukanga ku kisaawe ky'ennyonyi eky'Entebe  mu Uganda . Kino kyaliwo mu  ngendo ze ng’akomawo awaka ku mirimu oba okukyalira  abantu naye ku kisaawe kya South Afirika eky'ennyonyi ki Olivier Tambo International Airport, yali Ali Sennyomo. 

 Ebijuliziddwa